王齊萬秀才寓居武昌縣劉郎洑正與伍洲相對伍子胥奔吳所從渡江也
作者：蘇軾
朝代：宋

paragraphs: 君家稻田冠西蜀，搗玉揚珠三萬斛。
塞江流柹起書樓，碧瓦朱欄照山谷。
傾家取樂不論命，散盡黄金如轉燭。
惟餘舊書一百車，方舟載入荆江曲。
江上青山亦何有，伍洲遥望劉郎藪。
明朝寒食當過君，請殺耕牛壓私酒。
與君飲酒細論文，酒酣訪古江之濆。
仲謀公瑾不須弔，一酹波神英烈君。